
Mae Prifysgol Aberystwyth yn ymrwymo’n gryf i’r egwyddorion a geir yn y Concordat i Gefnogi Uniondeb Gwaith Ymchwil. Er mwyn gwella atebolrwydd ac i roi sicrwydd bod camau’n cael eu cymryd er mwyn cefnogi safon uchel o uniondeb ymchwil, mae’r Concordat yn cynghori y dylai cyflogwyr ymchwilwyr baratoi datganiad blynyddol i’w gyflwyno i’w corff llywodraethu eu hunain sy’n darparu’r canlynol:


· Crynodeb o gamau a gymerwyd a gweithgareddau a gynhaliwyd i gynorthwyo ac atgyfnerthu’r modd y mae materion uniondeb ymchwil yn cael eu deall a’u gweithredu
· Datganiad i roi sicrwydd bod y prosesau y mae’r sefydliad  wedi eu rhoi ar waith er mwyn mynd i’r afael â honiadau o gamymddwyn yn eglur, yn amserol, yn gadarn ac yn deg, a’u bod yn dal i fod yn parhau i fod yn briodol ar gyfer anghenion y sefydliad 
· Datganiad lefel uchel ar unrhyw ymchwiliadau ffurfiol o gamymddwyn mewn gwaith ymchwil a allai fod wedi eu cynnal
· Datganiad ar yr hyn y mae’r sefydliad wedi ei ddysgu yn sgil unrhyw ymchwiliadau ffurfiol o gamymddwyn mewn gwaith ymchwil sydd wedi eu cynnal
· Datganiad ar y ffordd y mae’r sefydliad yn creu ac yn sefydlu amgylchedd ymchwil y mae’r holl staff, ymchwilwyr a myfyrwyr yn teimlo’n ddigon cyfforddus ynddo i adrodd am gamymddwyn 

Mae’r datganiad blynyddol hwn yn cyflwyno safle’r Brifysgol mewn perthynas ag uniondeb ymchwil, gan gynnwys pa gamau a gymerir er mwyn sicrhau cydymffurfiad, yn ogystal â sicrwydd o’r broses ar gyfer unrhyw honiadau o gamymddwyn mewn gwaith ymchwil a’u datgelu’n llwyr. Bydd y datganiad hwn ar gael yn gyhoeddus drwy wefan Prifysgol Aberystwyth. 









Mae’r datganiad cyhoeddus hwn yn ymwneud â gwaith ymchwil a wneir gan staff academaidd a myfyrwyr ymchwil uwchraddedig. Mae’r gwaith ymchwil a wneir gan israddedigion a myfyrwyr uwchraddedig trwy gwrs yn cael ei weinyddu gan y Gofrestrfa Academaidd o dan reoliadau Ymddygiad Academaidd Annerbyniol.



Mae ymchwil yn rhan annatod o genhadaeth a gwaith Prifysgol Aberystwyth. Fel derbynnydd arian cyhoeddus, mae’r Brifysgol yn cydnabod yr angen i fod yn arloesol ac yn uchelgeisiol ac eto yn gyfrifol ac yn broffesiynol. Crynhoir hyn yng Nghynllun Strategol y Brifysgol 2018-23. 

Cydnabyddir bod 95% o’r gwaith ymchwil a gyflwynwyd gan Brifysgol Aberystwyth i’r FfRhY2014 o safon  ryngwladol. Er mwyn cynnal ac adeiladu ar bortffolio ymchwil llwyddiannus y brifysgol, mae’n bwysig ein bod yn ymrwymo i gynnal ymchwil o’r safon uchaf, o’i gynllunio i’w ledaenu, trwy ddangos didwylledd, cywirdeb ac uniondeb yn ein holl weithgarwch ymchwil. 

Rydym yn cyflawni hyn trwy atgyfnerthu ein hymchwil â nifer o brosesau ansawdd a thrwy ddarparu cymorth, polisïau a chanllawiau perthnasol ar fformat sy’n gyffredinol hygyrch.


Llofnodwyr

Llywodraethu

Fel y nodir yn ei gylch gwaith, Pwyllgor Moeseg Ymchwil y Brifysgol sy’n gyfrifol yn gyffredinol am oruchwylio a gweithredu’r Concordat, yn ogystal â pholisïau, a gweithdrefnau cyffredinol sy’n ymwneud â moeseg, uniondeb a llywodraethiad. 

Mae’r Pwyllgor Moeseg Ymchwil yn adrodd i’r Senedd. Cadeirir y Pwyllgor gan y Dirprwy Is-Ganghellor dros Ymchwil, Cyfnewid Gwybodaeth ac Arloesi. Mae’r Pwyllgor hefyd yn goruchwylio a / neu’n derbyn adroddiadau gan y pwyllgorau isod:

· Panel Moeseg Ymchwil
· Panel Nawdd (i ystyried a chymeradwyo nawdd ar gyfer ceisiadau moeseg y GIG)
· Bwrdd Adolygu Lles Anifeiliaid a Moeseg (AWERB)

Yr Adran Ymchwil, Busnes ac Arloesi sy’n darparu cefnogaeth weithredol o ddydd i ddydd ar bob mater sy’n ymwneud â moeseg, uniondeb a llywodraethiad. Mae hyn yn cynnwys rhoi cyngor a chynnal nifer o ddigwyddiadau hyfforddi a chodi ymwybyddiaeth ar bob lefel o’r gymuned ymchwil. Mae’r Adran hon hefyd yn cefnogi Pwyllgor Moeseg Ymchwil y Brifysgol a’r Paneli Moeseg Ymchwil.

Yn yr un modd, mae’r Cyfadrannau ac Adrannau academaidd yn chwarae rhan bwysig yn sicrhau bod y gwaith ymchwil a wneir gan ei staff a myfyrwyr ymchwil uwchraddedig yn cael ei wneud yn briodol ac i’r safon uchaf. Mae gan bob Cyfadran Ddeon Ymchwil Cyswllt, sy’n aelod o’r staff academaidd, ac sy’n gyfrifol, ymhlith pethau eraill, am oruchwylio a hyrwyddo ystod o faterion sy’n gysylltiedig ag ymchwil.

Wedi’i deilwra ar gyfer myfyrwyr ymchwil uwchraddedig, mae Ysgol y Graddedigion yn goruchwylio ac yn cefnogi datblygiad pellach uwchraddedigion trwy ddarparu hyfforddiant, megis y Rhaglen Datblygu Ymchwil a chyfres o ddigwyddiadau ymgyfarwyddo trwy gydol y flwyddyn academaidd. 


Mae gan y Brifysgol ‘Swyddog Moeseg ac Uniondeb Ymchwil’ penodol sy’n gyfrifol am bob mater sy’n ymwneud â moeseg ac uniondeb ymchwil o fewn y sefydliad. Mae’r Swyddog ar gael i roi cyngor ac arweiniad ac mae ei fanylion cyswllt ar gael yn gyhoeddus. Gall y Swyddog fod ar gael i gynorthwyo gydag unrhyw bryderon sydd gan ymchwilydd.


Polisïau a Gweithdrefnau

Mae gan y Brifysgol nifer o bolisïau a gweithdrefnau i sicrhau bod gwaith ymchwil yn cael ei wneud yn briodol, yn ogystal â sicrhau bod dulliau effeithiol ar gael er mwyn rhoi gwybod am bryderon neu ymholiadau. Caiff y polisïau hyn eu hadolygu a’u monitro’n rheolaidd gan bwyllgor Llywodraethiant priodol y Brifysgol:


	
- Fframwaith Moeseg Ymchwil

- Polisi Ymchwil Sensitif 

- Canllawiau Cyhoeddi ac Awduraeth

- Gweithdrefn ymchwilio i Gamymddygiad mewn Ymchwil
	
- Polisi Datgelu er Lles y Cyhoedd (Chwythu’r Chwiban) 

- Protocol Uniondeb Proffesiynol

- Polisïau Diogelu, Prosesu a Chynnal Data 

- Polisi Rheoli Data Ymchwil 









 




Camau a gymerwyd a Gweithgareddau a gynhaliwyd yn 2019-2020 er mwyn cefnogi a chryfhau dealltwriaeth a chymhwysiad materion sy’n ymwneud ag uniondeb ymchwil

Datblygu a gweithredu Proses archwilio

Cynhaliodd Pwyllgor Moeseg Ymchwil y Brifysgol drafodaeth ynglŷn â gweithdrefnau moeseg presennol y Brifysgol ac arweiniodd y drafodaeth at ddatblygiad a gweithrediad graddol proses archwilio moeseg. Datblygwyd nifer o ddogfennau gan y Tîm Moeseg Ymchwil a gymeradwywyd gan Bwyllgor Moeseg Ymchwil y Brifysgol ym mis Chwefror 2020. Y dogfennau canlynol a gymeradwywyd:

· Protocol ar gyfer Archwilio Gweithrediad Moeseg Ymchwil

· Siart Llif y Broses Archwilio

· Templed Adroddiad Archwiliad

· Rhestr Wirio Archwiliad
Lansiwyd archwiliad peilot ym mis Mawrth 2020 a threfnwyd y byddai’r broses hon yn cael ei rhoi ar waith yn llawn ym mis Medi 2020 ond mae hyn bellach wedi ei ohirio oherwydd amgylchiadau pandemig Covid-19. Mae ailddechrau’r broses hon yn flaenoriaeth ar gyfer blwyddyn academaidd 2020-21.


Adolygiad o’r Polisi Ymchwil Sensitif (Diogelwch)


Cafodd Polisi Ymchwil Sensitif (Diogelwch) Prifysgol Aberystwyth ei adolygu a’i gymeradwyo gan UREC ym mis Rhagfyr 2019. Caiff y polisi hwn ei adolygu’n flynyddol.



Adolygiad o Bolisi Apeliadau’r Panel Moeseg Ymchwil 

Cafodd Polisi Apeliadau Panel Moeseg Ymchwil Prifysgol Aberystwyth ei adolygu a’i gymeradwyo gan UREC ym mis Rhagfyr 2019. Caiff y polisi hwn ei adolygu ddwywaith y flwyddyn. 


Polisi Coronafeirws

Cymeradwyodd Pwyllgor Moeseg Ymchwil y Brifysgol y polisi ar ganllawiau moeseg ymchwil cysylltiedig â Covid10 (Research Ethics Guidance Policy for Covid19) a ddatblygwyd er mwyn cynghori ymchwilwyr ar sut i reoli eu prosiectau yn ystod pandemig Covid-19. Ysgrifennwyd a chymeradwywyd y polisi ym mis Ebrill 2020 ac mae’n rhoi canllawiau ar y canlynol:


· Rheoli prosiectau ymchwil cyfredol

· Cynnal ymchwil o bell

· Prosiectau ymchwil newydd

· Ymchwil wyneb yn wyneb

· Prosiectau ymchwil cysylltiedig â Covid19

· Ymchwil Rhyngwladol


Ymchwil cysylltiedig â Covid19

Mae’r Brifysgol yn monitro a yw prosiectau ymchwil yn cael eu datblygu mewn perthynas â Covid19. Mae pob prosiect cysylltiedig â Covid19 angen ei gyfeirio at y Swyddog Moeseg ac Uniondeb Ymchwil i gael eu hadolygu. Mae’r Brifysgol yn sicrhau eu bod yn ymwybodol o bob prosiect o’r fath. Ar ddechrau’r pandemig, ychwanegwyd cwestiwn i’r ffurflen asesu moeseg ar-lein yn gofyn i ymchwilwyr a oedd eu prosiect yn ymwneud â Covid19. Os oedd tic yn cael ei roi yn y blwch hwn, caiff y prosiect ei amlygu’n awtomatig i’r Swyddog Moeseg ac Uniondeb Ymchwil a fydd yn sicrhau bod adolygiad uwch wedi ei gynnal ar gyfer pob prosiect byw. Caiff pob prosiect Covid19 ei gofnodi ar daenlen i ddibenion monitro.

Hyfforddiant

Mae hyfforddiant a chodi ymwybyddiaeth ym meysydd moeseg ac uniondeb yn chwarae rhan bwysig wrth hwyluso arferion ymchwil da. Anelir y digwyddiadau hyfforddi a chodi ymwybyddiaeth yn Aberystwyth at bob lefel o ymchwilwyr ac fe’u cyflwynir mewn amrywiaeth o ffyrdd.

Hyd yma, cafwyd ymgyrch i sicrhau bod myfyrwyr sy’n ymchwilio ac ymchwilwyr ar ddechrau eu gyrfa yn ymwybodol o’u cyfrifoldebau tuag at gynnal y safonau moesegol uchaf wrth gyflawni eu gwaith ymchwil. 

Anogir cydlynwyr modiwlau a staff adrannol eraill sy’n dysgu israddedigion ac uwchraddedigion trwy gwrs i wneud prosesau a gweithdrefnau priodol y Brifysgol yn rhan annatod o’u dysgu. Caiff hyfforddiant i israddedigion ar foeseg ymchwil ei drefnu yn yr adrannau. Mae Ymchwil, Busnes ac Arloesi yn cyflwyno’r modiwl ‘Ethics, Plagiarism and Academic Practice’ i uwchraddedigion ymchwil, gyda chymorth Ysgol y Graddedigion. Mae’r modiwl hwn yn orfodol i bob myfyriwr ymchwil newydd (PhD ac MPhil). Rhaid i’r myfyriwr lwyddo yn y modiwl er mwyn mynd ymlaen i astudio yn yr ail flwyddyn. Roedd hi’n bleser hefyd i groesawu ac ymgysylltu â nifer o’n myfyrwyr Doethurol Proffesiynol mewn nifer o ysgolion preswyl a gynhaliwyd eleni. Mae’n ofynnol i’r myfyrwyr hyn gwblhau modiwl ‘Ethics Plagiarism and Academic Practice’ a chynigir dwy sesiwn ychwanegol iddynt sy’n eu dysgu am foeseg ymchwil a chynnal dau wahanol ymchwil mewn yn y gweithle ar yr un pryd (Dual Research). Cynigir y sesiynau hyn ym mis Medi a mis Ionawr bob blwyddyn. 

Gwahoddir ac anogir ymchwilwyr sydd yn nyddiau cynnar eu gyrfa a staff academaidd sydd newydd eu penodi i fynychu nifer o sesiynau sydd wedi eu teilwra a’u cyflwyno drwy gydol y flwyddyn academaidd. Mae modd i aelodau o’r staff ymchwil presennol hefyd fynychu unrhyw rai o’r sesiynau sydd ar gael. Rydym yn dal yn rhan o’r rhaglen dreigl o sesiynau Ymarferion Da Ymchwil a drefnir gan yr Adran Ymchwil, Busnes ac Arloesi ar gyfer y Brifysgol gyfan, a gyflwynwyd i amrywiaeth o staff ymchwil presennol a newydd. Caiff y sesiynau Ymarferion Da hyn eu cyflwyno drwy gydol y flwyddyn academaidd a chyflwynir sesiwn wahanol bob pythefnos rhwng mis Medi a mis Mai bob blwyddyn academaidd.

Mae’r Brifysgol yn falch iawn o hyd gyda’r niferoedd o’r gymuned ymchwil sydd wedi cymryd rhan a byddwn yn parhau i ddatblygu a mireinio’r hyfforddiant a gynigir, yn barod ar gyfer blwyddyn academaidd 2020/21.


Polisi Ymchwil Sensitif Prifysgol Aberystwyth (cysylltiedig â Dyletswydd Prevent)

Dylai ymchwilwyr sy’n ystyried neu sy’n gwneud gwaith ymchwil ar bynciau sensitif, a allai gynnwys meysydd cysylltiedig â Dyletswydd Prevent https://www.aber.ac.uk/cy/hse/proc-prac/prevent/  sicrhau bod yr holl ofynion priodol cysylltiedig â moeseg wedi eu hystyried a’u bodloni, a sicrhau eu bod wedi darllen Polisi a Gweithdrefn y Brifysgol ar Ymchwil Sensitif. https://www.aber.ac.uk/en/media/departmental/healthsafetyenvironment/Sensitive-Research-Policy-and-Procedure.pdf

Mae’r Brifysgol yn cydnabod bod rhyddid academaidd yn allweddol ar gyfer ei  weithgareddau ymchwil. Fodd bynnag, mae’n ddyletswydd ar y Brifysgol i sicrhau bod gwaith ymchwil, yn enwedig gwaith ymchwil sydd o natur sensitif, yn cael ei gynnal yn foesegol ac yn briodol.
Mae’r Brifysgol wedi paratoi Gweithdrefn a Pholisi Ymchwil Sensitif y mae angen i bob ymchwilydd (staff a myfyrwyr) eu dilyn os ydynt yn defnyddio data sensitif. Drwy gydymffurfio â’r polisi hwn, gall y Brifysgol ddangos i awdurdodau allanol bod unrhyw ddeunyddiau o’r fath a ddefnyddir yn rhan o ymchwil cyfreithlon. Serch hyn, nid oes modd i ni sicrhau y bydd hyn yn ddigon i  atal awdurdodau o’r fath rhag cynnal ymchwiliadau, pe cyfyd y sefyllfa honno.


Aelodaethau Allanol

Mae’r Adran Ymchwil, Busnes ac Arloesi yn dal yn rhan weithredol o’r Gymdeithas Rheolwyr a Gweinyddwyr Ymchwil (ARMA). 

Mae’r Brifysgol yn aelod o Swyddfa Uniondeb Ymchwil y DU (UKRIO). Mae hyn wedi golygu bod modd i’r Brifysgol gael cefnogaeth gyda materion sy’n ymwneud ag uniondeb a chamymddwyn mewn ymchwil, yn gyson â’r egwyddorion a’r disgwyliadau yn y Concordat i Gefnogi Uniondeb Gwaith Ymchwil. 


Gweithdrefn ar gyfer Ymchwilio i Gamymddwyn wrth wneud Ymchwil  - sicrwydd bod y broses y mae’r sefydliad yn ei rhoi ar waith er mwyn ymateb i honiadau o gamymddwyn yn eglur, yn amserol, yn gadarn ac yn deg a’u bod yn parhau i fod yn briodol i anghenion y sefydliad 


Mae’r Brifysgol yn cymryd pob honiad o gamymddwyn mewn ymchwil o ddifri ac rydym ni wedi datblygu gweithdrefn i edrych yn fanwl a chyflawn ar faterion cymhleth posib mewn ymchwil a all godi mewn sefyllfaoedd lle mae camymddwyn yn bosibilrwydd. Cafodd y weithdrefn ei hadolygu a’i diweddaru ym mis Ionawr 2020.

Mae’r weithdrefn hon yn dilyn y canllawiau ar gyfer Procedure for the Investigation of Misconduct in Research a gyhoeddwyd gan Swyddfa Uniondeb Ymchwil y DU (UKRIO) ym mis Awst 2008 ac yn unol â chanllawiau’r Concordat. Ei amcanion yw sicrhau bod materion sy’n ymwneud â chamymddwyn mewn ymchwil yn cael y sylw priodol ac yn cael eu hymchwilio’n effeithiol fel bod modd i banel annibynnol baratoi adroddiad all fod yn sail i’r Brifysgol gychwyn cymryd camau priodol.
Bydd egwyddorion Tegwch, Cyfrinachedd, Unplygrwydd, Atal Anfantais a Chydbwysedd yn llywio’r broses o ddefnyddio’r Weithdrefn hon.
Mae tri cham i’r weithdrefn ar gyfer ymchwilio i gamymddwyn mewn gwaith ymchwil. Rhaid i unrhyw gwynion am gamymddwyn mewn gwaith ymchwil gael eu gwneud i’r Cyfarwyddwr Cyllid a Gwasanaethau Corfforaethol.
· Cynhelir cam rhagarweiniol lle cydnabyddir yr honiad o gamymddwyn yn ffurfiol ac adolygir natur yr honiadau gan y Cyfarwyddwr Cyllid a Gwasanaethau Corfforaethol. Os na ellir diystyru’r honiadau o gamymddwyn yn llwyr ar y pwynt hwn, bydd yr ail gyfnod yn cychwyn.
· Cynhelir cyfnod sgrinio ar ôl hynny a bydd y Cyfarwyddwr Cyllid a Gwasanaethau Corfforaethol yn cynnull Panel Sgrinio (a fydd yn cynnwys Cyfarwyddwr yr Athrofa berthnasol a dau aelod o staff academaidd uwch. Dylai o leiaf un o’r ddau aelod staff hynny ddod o’r un gyfadran â’r Ymatebydd). Gwaith y Panel fydd penderfynu a oes angen ymchwilio’n ffurfiol i’r honiadau o gamymddwyn mewn gwaith ymchwil. Caiff hyn ei gwblhau o fewn deg ar hugain diwrnod gwaith. Bydd y Cadeirydd yn paratoi adroddiad ar ganfyddiadau’r Panel Sgrinio i’r Rheolwr Cyllid a Gwasanaethau Corfforaethol ar y penderfyniad.

· Cynhelir Cam yr Ymchwiliad Ffurfiol a phenodir Panel Ymchwilio Ffurfiol. Bydd y Panel Ymchwilio Ffurfiol yn cynnwys Dirprwy Is-Ganghellor (y Dirprwy Is-Ganghellor sydd â chyfrifoldeb dros Ymchwil, fel rheol) yn Cadeirio a dau aelod o’r staff academaidd uwch o’r un Gyfadran â’r Ymatebydd. Dylid penodi’r panel o fewn deg ar hugain o ddyddiau gwaith ar ôl derbyn adroddiad y Panel Sgrinio sy’n argymell ymchwiliad ffurfiol. Bydd y panel yn edrych ar y dystiolaeth a gasglwyd ac yn cynnal unrhyw ymchwiliadau pellach yn ôl yr angen ac yn cyfweld yr ymatebydd a’r achwynydd. Nid oes cyfyngiad amser wedi ei osod ar gyfer y cam hwn a dylid ei gwblhau cyn gynted ag y bo modd.
Mae’r Brifysgol yn ceisio cynnal diwylliant sy’n hyrwyddo ymarfer da ac yn annog ymchwil gonest a moesegol. Mae’n gyfrifoldeb ar ymchwilwyr i adrodd am unrhyw honiadau o gamymddwyn mewn gwaith ymchwil ac mae’r Brifysgol wedi creu gweithdrefn sy’n hwyluso’r ymchwiliad i gamymddwyn mewn gwaith ymchwil ac sy’n ceisio sicrhau bod pobl yn teimlo’n gyfforddus yn adrodd am unrhyw honiadau. Mae’r Brifysgol yn cynnig proses anffurfiol o reoli honiadau o’r fath er mwyn lleddfu’r pryder y gallai rhai pobl ei deimlo wrth wneud cwyn.  Mae gan achwynydd dri opsiwn arall yn lle gwneud cwyn ffurfiol:
A) Cysylltu â’r unigolyn a cheisio dod o hyd i ffordd o ddatrys y mater ar y cyd 
B) Cysylltu â Dirprwy Is-Ganghellor y Gyfadran/ Pennaeth Adran a gofyn iddo/iddi fod yn gyfryngwr rhwng y ddau unigolyn wrth geisio datrys y mater;
C) Ceisio dod i ddealltwriaeth gyda chymorth cyfryngwr yn y Brifysgol neu mewn chwaer-sefydliad sydd wedi ei hyfforddi gan ACAS.
Fodd bynnag os bydd ymchwilydd yn teimlo nad oedd ganddynt ddewis ond adrodd am gamymddwyn mewn gwaith ymchwil, mae’r Brifysgol wedi datblygu gweithdrefnau fel y trafodwyd eisoes, sy’n darparu system er mwyn ymchwilio i’r honiad yn ogystal ag i gefnogi’r staff cysylltiedig.



1. Crynodeb o Ymchwiliadau i Gamymddwyn mewn Gwaith Ymchwil 

Ar sail y Weithdrefn Ymchwilio i Gamymddwyn mewn Ymchwil, gall y Brifysgol adrodd na fu ymchwiliadau lefel uchel (ffurfiol) mewn perthynas â chamymddwyn mewn gwaith ymchwil yn 2019-20  


	2019/20

	Nifer yr honiadau y cynhaliwyd ymchwiliad ar eu cyfer

         Staff                          Ymchwil Uwchraddedig 
	Nifer yr honiadau a gadarnhawyd (yn llwyr neu yn rhannol)

          Staff                           Ymchwil Uwchraddedig

	Anwireddu
	
	
	
	

	Ffugio
	
	
	
	

	Llên-ladrad
	
	
	DATGANIAD DIM

	

	Camliwiad
	
	
	
	

	Torri Dyletswydd Gofal
	
	
	
	

	Delio’n amhriodol â honiadau o gamymddwyn ac ati
	
	
	
	

	Arall (e.e. tramgwyddo’n foesegol neu ymddwyn yn amhroffesiynol )
	
	
	
	



JD

Dylid cyfeirio pob ymholiad am y datganiad hwn neu weithgareddau’r Brifysgol sy’n gysylltiedig â’r Concordat at un o’r enwau cyswllt isod:

Lisa Fisher – Swyddog Moeseg ac Uniondeb Ymchwil, Yr Adran Ymchwil, Busnes ac Arloesi
Dr Jennifer Deaville – Rheolwr Datblygu Ymchwil, Yr Adran Ymchwil, Busnes ac Arloesi


Os oes gan rywun sy’n darllen y ddogfen hon bryderon ynghylch ymddygiad ymchwilydd ym Mhrifysgol Aberystwyth, dylent droi, yn y lle cyntaf at y polisi a’r weithdrefn briodol (gweler tudalen 5). Os ydych yn ansicr pa bolisi sy’n berthnasol neu os ydych yn cymryd rhan mewn prosiect ymchwil, cysylltwch â’r tîm Moeseg Ymchwil a fydd yn gallu eich cynghori: 

      moeseg@aber.ac.uk 
01970 621694  

Hydref 2020

